Venezuela se referendum afgestel – praag.co.za
Die aankondiging is tydens 'n noodsitting oor die ekonomiese en politieke krisis in die olieryke Suid-Amerikaanse land gemaak. Die sitting is vir 'n wyle in chaos gedompel toe 'n groep van Maduro se ondersteuners verby veiligheidswagte gebars en die Nasionale Vergadering binnegestorm het. Die sitting is na 45 minute hervat.
Die wetgewers het 'n beroep op inwoners van Venezuela gedoen om die grondwet "aktief te verdedig".
"Die voortslepende staatsgreep wat in Venezuela aan die gang is, het daartoe gelei dat ons die geleentheid vir 'n herroepingsreferendum ontneem is," het die meerderheidsleier, Julio Borges, van die sentraal-regse opposisiekoalisie gesê.
Wetgewers wat die land se president Nicolas Maduro steun, het op hul beurt die opposisie daarvan beskuldig dat hulle 'n staatsgreep beplan met die VSA wat daaragter sit.
Die hooggeregshof het die wetgewende meerderheid van minagting van die hof beskuldig nadat hulle, ondanks 'n ondersoek na verkiesingsbedrog, onlangs drie wetgewers ingehuldig het.
Die opposisie sê die aantygings is vals en die hof is "Maduro se skoothondjie".
Die hof het sedert die opposisie in Januarie van jaar beheer oorgeneem het, elke wetsontwerp afgeskiet wat in die Nasionale Vergadering aanvaar is.
Intussen het die Pous die land besoek om die krisis te bespreek. Sedert die olieprys gedaal het, sukkel die land ekonomies.
Skrywer praagGepubliseer op 25 Oktober 2016 25 Oktober 2016 Kategorieë Internasionale nuus, NuusSleutelwoord olie, regime-verandering, staatsgreep, Venezuela, VSA